b'\n_START_ARTICLE_\nM\xc4\x83n\xc4\x83stirea Sf\xc3\xa2ntul Ioan cel Nou din Suceava\n_START_SECTION_\nFondarea m\xc4\x83n\xc4\x83stirii \xc8\x99i aducerea moa\xc8\x99telor Sf\xc3\xa2ntului Ioan cel Nou\n_START_PARAGRAPH_\nTradi\xc8\x9bia p\xc4\x83strat\xc4\x83 din b\xc4\x83tr\xc3\xa2ni atest\xc4\x83 faptul c\xc4\x83 pe acest loc a fiin\xc8\x9bat o biseric\xc4\x83 de dimensiuni reduse, care nu s-a mai p\xc4\x83strat._NEWLINE_\xc3\x8en anul 1513, Biserica Mir\xc4\x83u\xc8\x9bi (catedrala mitropolitan\xc4\x83 a Sucevei din acel moment) a fost puternic devastat\xc4\x83 de un incendiu. Ca urmare a devast\xc4\x83rii catedralei mitropolitane, domnitorul Bogdan al III-lea al Moldovei (1504-1517), fiul lui \xc8\x98tefan cel Mare, a \xc3\xaenceput \xc3\xaen anul 1514 construirea unei noi biserici cu rol de catedral\xc4\x83 mitropolitan\xc4\x83. Voievodul a trecut la cele ve\xc8\x99nice \xc3\xaen anul 1517, biserica fiind ridicat\xc4\x83 numai p\xc3\xa2n\xc4\x83 la nivelul ferestrelor._NEWLINE_Construc\xc8\x9bia noii biserici cu hramul Sf\xc3\xa2ntul Mare Mucenic Gheorghe, Purt\xc4\x83torul de Biruin\xc8\x9b\xc4\x83 (pr\xc4\x83znuit \xc3\xaen fiecare an la 23 aprilie), a fost finalizat\xc4\x83 \xc3\xaen anul 1522 de fiul lui Bogdan, \xc8\x98tef\xc4\x83ni\xc8\x9b\xc4\x83 Vod\xc4\x83 (1517-1527). Me\xc8\x99terii care au construit biserica sunt necunoscu\xc8\x9bi._NEWLINE_Pe peretele de nord al pridvorului, deasupra portalului, se afl\xc4\x83 pisania scris\xc4\x83 \xc3\xaen limba slavon\xc4\x83 \xc8\x99i care are urm\xc4\x83torul text: \xe2\x80\x9eCu vrerea Tat\xc4\x83lui, cu ajutorul Fiului \xc8\x99i cu s\xc4\x83v\xc3\xa2r\xc8\x99irea Sf\xc3\xa2ntului Duh, a voit binecredinciosul \xc8\x99i de Hristos iubitorul Io Bogdan Voievod, cu mila lui Dumnezeu Domn al \xc8\x9a\xc4\x83rii Moldovei, s\xc4\x83 zideasc\xc4\x83 biserica Mitropoliei Sucevei, unde este hramul Sf\xc3\xa2ntului Mare Mucenic \xc8\x99i Purt\xc4\x83tor de biruin\xc8\x9b\xc4\x83 Gheorghe \xc8\x99i a \xc3\xaenceput a zidi \xc3\xaen anul 7022 (=1514) \xc8\x99i nu a izbutit s\xc4\x83 o s\xc4\x83v\xc3\xa2r\xc8\x99easc\xc4\x83, iar fiul s\xc4\x83u Io \xc8\x98tefan Voievod, cu mila lui Dumnezeu Domn \xc8\x9a\xc4\x83rii Moldovei, cu ajutorul lui Dumnezeu, a zidit de la ferestre \xc3\xaen sus \xc8\x99i a s\xc4\x83v\xc3\xa2r\xc8\x99it-o \xc3\xaen anul 7030 (=1522) a lunii noiembrie \xc8\x99ase \xc8\x99i a domniei sale al \xc8\x99aselea curg\xc4\x83tor \xc8\x99i s-a sfin\xc8\x9bit de m\xc3\xa2na Prea Sfin\xc8\x9bitului Mitropolit Chir Teoctist\xe2\x80\x9d._NEWLINE_A fost destinat\xc4\x83 a fi noul sediu al Mitropoliei Moldovei \xc8\x99i a fost pictat\xc4\x83, at\xc3\xa2t la interior c\xc3\xa2t \xc8\x99i la exterior, \xc3\xaentre anii 1532-1534, \xc3\xaen timpul domniei lui Petru Rare\xc8\x99, programul iconografic fiind caracteristic monumentelor realizate \xc3\xaen aceast\xc4\x83 perioad\xc4\x83. \xc3\x8en 1579 mitropolitul Teofan de la R\xc3\xa2\xc8\x99ca a ad\xc4\x83ugat exonartexul (pridvorul).\n_START_SECTION_\nMutarea re\xc8\x99edin\xc8\x9bei mitropolitane la Ia\xc8\x99i\n_START_PARAGRAPH_\n\xc3\x8en anul 1564, domnitorul Alexandru L\xc4\x83pu\xc8\x99neanu a mutat capitala Principatului Moldovei de la Suceava la Ia\xc8\x99i, dar cu toate acestea scaunul mitropolitan a r\xc4\x83mas \xc3\xaen vechea capital\xc4\x83. Viitorii mitropoli\xc8\x9bi au condus treburile administrative ale Mitropoliei fie din noua capital\xc4\x83, fie din Suceava. Biserica \xe2\x80\x9eSf. Gheorghe\xe2\x80\x9d a r\xc4\x83mas cu numele de vechea catedral\xc4\x83 \xc8\x99i era condus\xc4\x83 numai de un proistos, care era \xc8\x99i dichiul Mitropoliei. M\xc4\x83n\xc4\x83stirea era proprietar\xc4\x83 a mo\xc8\x99iilor Bosanci, Lisaura \xc8\x99i Cut, ale c\xc4\x83ror venituri le \xc3\xaencasa, ea afl\xc3\xa2ndu-se pe mo\xc8\x99ia Cutul Mitropoliei._NEWLINE_\xc3\x8en anul 1589, domnitorul Petru \xc8\x98chiopul (1574-1577, 1578-1579 \xc8\x99i 1583-1591) a mutat aici moa\xc8\x99tele Sf\xc3\xa2ntului Ioan cel Nou de la Biserica Mir\xc4\x83u\xc8\x9bi (unde fuseser\xc4\x83 aduse de Alexandru cel Bun \xc3\xaen 1402). Tot atunci a fost ad\xc4\x83ugat un pridvor \xc8\x99i s-a construit turnul clopotni\xc8\x9b\xc4\x83 de pe latura nordic\xc4\x83 a incintei._NEWLINE_La M\xc4\x83n\xc4\x83stirea Sf\xc3\xa2ntul Ioan cel Nou din Suceava a func\xc8\x9bionat o \xc8\x99coal\xc4\x83 teologic\xc4\x83, sprijinit\xc4\x83 de marii mitropoli\xc8\x9bi ai vremii. Tot acolo au lucrat caligrafi, gravori \xc3\xaen lemn \xc8\x99i \xc3\xaen metal, miniaturi\xc8\x99ti sau dasc\xc4\x83li de limba rom\xc3\xa2n\xc4\x83, greac\xc4\x83 sau slavon\xc4\x83._NEWLINE_\xc3\x8en a doua jum\xc4\x83tate a secolului al XVII-lea, domnitorul Antonie Ruset a construit chilii \xc3\xaenc\xc4\x83p\xc4\x83toare \xc3\xaen jurul Bisericii Sf. Nicolae Domnesc din Ia\xc8\x99i, mut\xc3\xa2nd re\xc8\x99edin\xc8\x9ba Mitropoliei Moldovei numai la Ia\xc8\x99i. \xc3\x8en aceste case s-a mutat \xc3\xaen anul 1677 mitropolitul Dosoftei B\xc4\x83ril\xc4\x83 (1671-1674, 1675-1686), unul dintre cei mai mari c\xc4\x83rturari rom\xc3\xa2ni ai vremii._NEWLINE_\xc3\x8en toamna anului 1686, datorit\xc4\x83 evenimentelor politice din acea vreme, o\xc8\x99tile regelui Jan Sobieski, care se retr\xc4\x83geau din Moldova ca urmare a e\xc8\x99ecului \xc3\xaen campania antiotoman\xc4\x83, l-au luat ca ostatic pe mitropolitul Dosoftei, \xc3\xaempreun\xc4\x83 cu tezaurul Mitropoliei \xc8\x99i cu moa\xc8\x99tele Sf. Ioan cel Nou de la Suceava. Ierarhul rom\xc3\xa2n a tr\xc4\x83it \xc3\xaen ora\xc8\x99ul Zolkiev (ast\xc4\x83zi ora\xc8\x99ul Jovkva din Ucraina) p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii (\xc3\xaen 1693). Biserica a fost restaurat\xc4\x83 de mitropolitul Iacov Putneanul \xc3\xaentre anii 1751-1760.\n_START_SECTION_\nSitua\xc8\x9bia m\xc4\x83n\xc4\x83stirii dup\xc4\x83 ocuparea Bucovinei\n_START_PARAGRAPH_\n\xc3\x8en anul 1775, Suceava \xc8\x99i partea de nord-vest a Principatului Moldovei a fost anexat\xc4\x83 de c\xc4\x83tre Imperiul Habsburgic. Cu toate acestea, M\xc4\x83n\xc4\x83stirea Sf\xc3\xa2ntul Ioan cel Nou din Suceava a r\xc4\x83mas sub administrarea Mitropoliei Moldovei, fiind metoc al acesteia \xc8\x99i r\xc4\x83m\xc3\xa2n\xc3\xa2nd sub patronajul mitropoli\xc8\x9bilor de la Ia\xc8\x99i. Mitropolia Moldovei \xc8\x99i-a exercitat patronajul asupra bisericii \xe2\x80\x9eSf. Gheorghe\xe2\x80\x9d din Suceava, vechea catedral\xc3\xa3 mitropolitan\xc4\x83. Ea avea dreptul de a numi egumenul m\xc4\x83n\xc4\x83stirii \xc8\x99i pe slujitorii de la moa\xc8\x99tele Sf. Ioan cel Nou, trebuind, \xc3\xaen schimb, s\xc3\xa3 asigure \xc3\xaentre\xc8\x9binerea personalului slujitor, procurarea ve\xc8\x99mintelor preo\xc8\x9be\xc8\x99ti \xc8\x99i a c\xc4\x83r\xc8\x9bilor liturgice \xc8\x99i s\xc4\x83 suporte repara\xc8\x9biile curente la biseric\xc4\x83, clopotni\xc8\x9b\xc4\x83, clisiarni\xc8\x9b\xc4\x83, chilii \xc8\x99i ziduri \xc3\xaemprejmuitoare._NEWLINE_La 14 septembrie 1783, dup\xc4\x83 97 de ani de pribegie prin \xc8\x9b\xc4\x83ri str\xc4\x83ine, moa\xc8\x99tele Sf. Ioan cel Nou au fost readuse la Suceava ca urmare a demersurilor bucovinenilor (\xc8\x99i \xc3\xaen special a episcopului Dosoftei Herescu al Bucovinei) c\xc4\x83tre autorit\xc4\x83\xc8\x9bile poloneze \xc8\x99i austriece, fiind retrocedate \xc3\xaen timpul \xc3\xaemp\xc4\x83ratului Iosif al II-lea al Austriei (1780-1790). Acest lucru a fost posibil ca urmare a faptului c\xc4\x83 la acea dat\xc4\x83 at\xc3\xa2t partea de nord a Moldovei (Bucovina), cu ora\xc8\x99ul Suceava, c\xc3\xa2t \xc8\x99i o parte din Polonia (cu ora\xc8\x99ul Zolkiew) erau \xc3\xaencorporate \xc3\xaen Imperiul Habsburgic. Episcopul Dosoftei Herescu a organizat aici o \xc8\x99coal\xc4\x83 bisericeasc\xc4\x83. \xc3\x8en cl\xc4\x83dirile m\xc4\x83n\xc4\x83stirii a func\xc8\x9bionat o \xc8\x99coal\xc4\x83 clerical\xc4\x83 din 1786 \xc8\x99i apoi Institutul Teologic \xc3\xaencep\xc3\xa2nd din 1826._NEWLINE_\xc3\x8en anul 1796 a fost \xc3\xaenlocuit\xc4\x83 catapeteasma, cu acest prilej fiind demolat zidul desp\xc4\x83r\xc8\x9bitor dintre naos \xc8\x99i pronaos. Mitropolitul Veniamin Costachi, care a vie\xc8\x9buit \xc3\xaentre anii 1821-1823 la m\xc4\x83n\xc4\x83stire \xc3\xaen timpul exilului s\xc4\x83u, a dispus efectuarea unor lucr\xc4\x83ri de restaurare \xc3\xaen perioada 1827-1828 care au urm\xc4\x83rit construirea unui zid de incint\xc4\x83, repararea chiliilor, acoperirea bisericii \xc8\x99i a turnului clopotni\xc8\x9b\xc4\x83 cu drani\xc8\x9b\xc4\x83, pardosirea bisericii cu lespezi de piatr\xc4\x83 \xc8\x99i ulterior ad\xc4\x83ugarea unui pridvora\xc8\x99 \xc3\xaen fa\xc8\x9ba intr\xc4\x83rii nordice (1837)._NEWLINE_Patronajul Mitropoliei Moldovei asupra M\xc4\x83n\xc4\x83stirii \xe2\x80\x9eSf. Ioan cel Nou\xe2\x80\x9d din Suceava a fost contestat o vreme de c\xc4\x83tre ierarhii ortodoc\xc8\x99i ai Bucovinei, fiind \xc3\xaen cele din urm\xc4\x83 recunoscut oficial ca \xc3\xaendrituit de c\xc4\x83tre episcopul Isaia B\xc4\x83lo\xc8\x99escu prin actul nr. 1237 din 6/18 octombrie 1825. \xc3\x8en m\xc4\x83n\xc4\x83stire a existat o bibliotec\xc4\x83 na\xc8\x9bional\xc4\x83 \xc3\xaen a doua jum\xc4\x83tate a secolului al XIX-lea, aici p\xc4\x83str\xc3\xa2ndu-se \xc8\x99i ast\xc4\x83zi c\xc4\x83r\xc8\x9bi printre care \xc8\x99i "Dorin\xc8\x9bele Partidei Na\xc8\x9bionale din Moldova - August 1848, tip\xc4\x83rite de Mihail Kog\xc4\x83lniceanu, \xc3\xaen refugiu. Tot aici au poposit \xc8\x99i episcopul Melchisedec \xc8\x98tef\xc4\x83nescu \xc8\x99i istoricul Nicolae Iorga \xc3\xaen timpul c\xc4\x83l\xc4\x83toriilor prin Bucovina._NEWLINE_Ca urmare a degrad\xc4\x83rii complexului m\xc4\x83n\xc4\x83stiresc, arhimandritul Melchisedec Lemeni, egumenul m\xc4\x83n\xc4\x83stirii, a \xc3\xaenaintat mai multe cereri de alocare de bani pentru repara\xc8\x9bii. \xc3\x8en 1843 el a adresat o cerere Vorniciei Moldovei, prin care solicita rezidirea a dou\xc4\x83 chilii care erau degradate, costul acesteia fiind estimat la 1607 florini \xc8\x99i 32 crei\xc8\x9bari. De\xc8\x99i domnitorul Moldovei a aprobat ca banii s\xc4\x83 se aloce din veniturile Mitropoliei, se pare c\xc4\x83 Mitropolia Moldovei nu a avut bani, iar lucr\xc4\x83rile nu s-au efectuat. Egumenul Lemeni adresa \xc3\xaen 1847 o cerere Miinisterului Cultelor, prin care solicita efectuarea unor lucr\xc4\x83ri de repara\xc8\x9bie necesare \xc8\x99i anume: acoperirea din nou a bisericii, v\xc4\x83ruirea ei \xc8\x99i \xc3\xaendep\xc4\x83rtarea decora\xc8\x9biunilor stricate, pardosirea ei, finalizarea zidului \xc3\xaemprejmuitor, acoperirea turnului clopotni\xc8\x9b\xc4\x83 \xc8\x99i confec\xc8\x9bionarea unei noi u\xc8\x99i la biseric\xc4\x83. Costul lucr\xc4\x83rilor era apreciat de inginerul statului \xc8\x9aon Smigalschi la 1907 florini \xc8\x99i 34 crei\xc8\x9bari argint. Departamentul averilor biserice\xc8\x99ti din Moldova a aprobat efectuarea lucr\xc4\x83rilor de repara\xc8\x9bii, dar alocarea banilor a fost am\xc3\xa2nat\xc4\x83 din cauza lipsei de fonduri._NEWLINE_\xc3\x8en 1849, dup\xc4\x83 moartea arhimandritului Melchisedec Lemeni, a izbucnit un nou conflict \xc3\xaentre autorit\xc4\x83\xc8\x9bile biserice\xc8\x99ti de la Ia\xc8\x99i \xc8\x99i Cern\xc4\x83u\xc8\x9bi. Mitropolia Moldovei, cu avizul Ministerului Cultelor, a numit ca egumen pe arhimandritul Dosoftei Ti\xc8\x99covici, ce era egumen M\xc4\x83n\xc4\x83stirii Dragomirna din Bucovina, dar Episcopia Bucovinei a contestat dreptul de numire a proistosului m\xc4\x83n\xc4\x83stirii din Suceava de c\xc4\x83tre Mitropolia Moldovei, episcopul Eugenie Hacman sus\xc8\x9bin\xc3\xa2nd c\xc4\x83 Mitropolia de la Ia\xc8\x99i are numai drept de patronaj \xc8\x99i nu poate numi proistosul m\xc4\x83n\xc4\x83stirii, ci are doar dreptul de a alege proistosul din lista propus\xc4\x83 de Consistoriul Bucovinei. Acest diferend a evoluat, antren\xc3\xa2nd \xc8\x99i guvernele austriac (apoi austro-ungar) \xc8\x99i cel al Principatelor Unite. Mitropolia Moldovei a fost obligat\xc4\x83 la plata chiriei preo\xc8\x9bilor de mir care locuiau \xc3\xaen anexele M\xc4\x83n\xc4\x83stirii \xc8\x99i i s-a impus s\xc4\x83 ob\xc8\x9bin\xc4\x83 acordul prealabil al guvernului imperial \xc3\xaenainte de efectuarea oric\xc4\x83ror lucr\xc4\x83ri de repara\xc8\x9bii la biserica \xe2\x80\x9eSf. Gheorghe\xe2\x80\x9d din Suceava._NEWLINE_\xc3\x8entr-un raport din 18/30 mai 1869 adresat C\xc4\x83pit\xc4\x83niei Districtului de la Cern\xc4\x83u\xc8\x9bi, egumenul Darie Ternovschi afirm\xc4\x83 c\xc4\x83 \xe2\x80\x9ela statornicirea mea \xc3\xaen func\xc8\x9bie la aceast\xc4\x83 biseric\xc4\x83 \xc3\xaen anul 1858 am g\xc4\x83sit biserica, turnul clopotni\xc8\x9b\xc4\x83, precum \xc8\x99i locuin\xc8\x9bele \xc3\xaen cea mai deplorabil\xc4\x83 stare, casile de locuin\xc8\x9b\xc4\x83 le-am aflat lipsite de orice mobile\xe2\x80\x9d, ceea ce \xc3\xaensemna c\xc4\x83 Mitropolia Moldovei nu a mai alocat sumele promise. Adunarea Legislativ\xc4\x83 a Moldovei a hot\xc4\x83r\xc3\xa2t \xc3\xaen 1860 subven\xc8\x9bionarea m\xc4\x83n\xc4\x83stirii de la Suceava, iar ministrul cultelor a dispus alocarea a 6.000 de lei anual. Egumenul mai sus-amintit a efectuat \xc3\xaen anii 1860 \xc8\x99i 1861 unele repara\xc8\x9bii: a acoperit biserica \xc8\x99i turnul clopotni\xc8\x9b\xc4\x83 cu \xc8\x99indril\xc4\x83, a v\xc4\x83ruit biserica pe dinafar\xc4\x83, a reparat turnul clopotni\xc8\x9b\xc4\x83, a retopit \xc8\x99i returnat clopotele cr\xc4\x83pate, a procurat ve\xc8\x99minte \xc8\x99i obiecte de cult noi. \xc3\x8en toamna anului 1868 s-a \xc3\xaenceput realizarea unor lucr\xc4\x83ri de repara\xc8\x9bii radicale, supervizate de arhitectul imperial Joseph Hlavka, dar acestea au fost oprite \xc3\xaen vara anului 1869 din dispozi\xc8\x9bia guvernului austriac care a contestat dreptul de patronaj al Mitropoliei Moldovei asupra bisericii._NEWLINE_Lucr\xc4\x83rile de restaurare au fost mult timp \xc3\xaent\xc3\xa2rziate ca urmare a diferendumului dintre Mitropoliile Moldovei \xc8\x99i cea a Bucovinei asupra patronatului bisericii vechii catedrale mitropolitane. Mitropolitul Iosif Naniescu a \xc3\xaenaintat mai multe adrese (la 2 martie 1892, 8 februarie 1894 \xc8\x99i 14 august 1899) c\xc4\x83tre Ministerul Cultelor \xc8\x99i Instruc\xc8\x9biunii Publice c\xc4\x83ruia \xc3\xaei atr\xc4\x83gea aten\xc8\x9bia asupra necesit\xc4\x83\xc8\x9bii restaur\xc4\x83rii urgente a Bisericii \xe2\x80\x9eSf. Gheorghe din Suceava\xe2\x80\x9d, restaurarea evaluat\xc4\x83 la 80.000 lei. \xc3\x8en perioada 1894-1896 s-a construit o cas\xc4\x83 cu mai multe \xc3\xaenc\xc4\x83peri ce servea ca locuin\xc8\x9b\xc4\x83 pentru egumen \xc8\x99i pentru primirea oaspe\xc8\x9bilor, s-a reamanajat chilia pentru monahi, s-au \xc3\xaen\xc4\x83l\xc8\x9bat trei hale pentru ad\xc4\x83postirea pelerinilor, s-a construit o \xc8\x99ur\xc4\x83 \xc8\x99i dou\xc4\x83 grajduri.\n_START_SECTION_\nIconografia\n_START_PARAGRAPH_\nBiserica a fost pictat\xc4\x83 \xc3\xaen fresc\xc4\x83 \xc3\xaen stil bizantin at\xc3\xa2t \xc3\xaen interior, c\xc3\xa2t \xc8\x99i \xc3\xaen exterior. Numele me\xc8\x99terilor nu se cunosc._NEWLINE_Picturile din interior dateaz\xc4\x83 din vremea domniei lui \xc8\x98tef\xc4\x83ni\xc8\x9b\xc4\x83 Vod\xc4\x83 (1517-1527). Pe pere\xc8\x9bii pridvorului \xc8\x99i pronaosului sunt picta\xc8\x9bi sfin\xc8\x9bi pr\xc4\x83znui\xc8\x9bi de Biserica Ortodox\xc4\x83 (sinaxarul), precum \xc8\x99i unele scene din istoria cre\xc8\x99tinismului (calendarul). Deasupra u\xc8\x99ii de intrare \xc3\xaen pronaos se afl\xc4\x83 icoana Sfintei Fecioare Maria Glicofilusa. Pe peretele sudic al pronaosului se afl\xc4\x83 imaginea unui ierarh cu camilafc\xc4\x83, pe care speciali\xc8\x99tii l-au identificat a fi mitropolitul Teoctist al II-lea, care a sfin\xc8\x9bit biserica \xc3\xaen 1522._NEWLINE_\xc3\x8en cupola turlei naosului este pictat Pantocratorul, pe pere\xc8\x9bii turlei fiind o reprezentare a Liturghiei cere\xc8\x99ti cu cortegiile de \xc3\xaengeri, Profe\xc8\x9bii \xc8\x99i Apostolii, iar la baza turlei, \xc3\xaen pandantivi, se afl\xc4\x83 chipurile celor patru evangheli\xc8\x99ti. \xc3\x8en registrul de sus sunt reprezentate Patimile lui Iisus (Sp\xc4\x83larea picioarelor, \xc3\x8emp\xc4\x83r\xc8\x9birea Ve\xc8\x99mintelor, Drumul spre Golgota, R\xc4\x83stignirea, Cobor\xc3\xa2rea de pe Cruce, Paza Morm\xc3\xa2ntului, \xc3\x8en\xc4\x83l\xc8\x9barea Domnului, Pogor\xc3\xa2rea Sf\xc3\xa2ntului Duh \xc8\x99.a.), \xc3\xaencep\xc3\xa2nd dinspre peretele nordic. \xc3\x8en partea inferioar\xc4\x83 a pere\xc8\x9bilor naosului sunt reprezenta\xc8\x9bi sfin\xc8\x9bii militari._NEWLINE_Tabloul votiv a fost pictat pe partea dreapt\xc4\x83 a naosului. La 24 iunie 1589 odat\xc4\x83 cu aducerea \xc3\xaen biseric\xc4\x83 a moa\xc8\x99telor Sf. Ioan cel Nou a fost amplasat \xc3\xaen dreptul tabloului votiv un baldachin de piatr\xc4\x83. Cu acest prilej, s-a deteriorat o parte din pictur\xc4\x83. La sf\xc3\xa2r\xc8\x99itul secolului al XVIII-lea, \xc3\xaendep\xc4\x83rt\xc3\xa2ndu-se peretele dintre naos \xc8\x99i pronaos, a disp\xc4\x83rut o bun\xc4\x83 parte din tabloul votiv, mai exact chipul M\xc3\xa2ntuitorului, care primea prin Sf. Gheorghe macheta bisericii pictat\xc4\x83 \xc3\xaen miniatur\xc4\x83 \xc8\x99i partea superioar\xc4\x83 a chipului lui Bogdan al III-lea. Pe por\xc8\x9biunea ce a mai r\xc4\x83mas, l\xc3\xa2ng\xc4\x83 racla cu moa\xc8\x99te, se p\xc4\x83streaz\xc4\x83 o parte din chipul lui Bogdan al III-lea, precum \xc8\x99i chipurile fiilor s\xc4\x83i, \xc8\x98tef\xc4\x83ni\xc8\x9b\xc4\x83 Vod\xc4\x83 \xc8\x99i Petru. \xc8\x98tef\xc4\x83ni\xc8\x9b\xc4\x83 este \xc3\xaembr\xc4\x83cat cu o mantie cu guler, av\xc3\xa2nd un \xc8\x99ir de perle la m\xc3\xa2neci cu marginile \xc3\xaempodobite cu pietre pre\xc8\x9bioase, de form\xc4\x83 oval\xc4\x83 \xc8\x99i foarte mari._NEWLINE_La \xc3\xaenceputul secolului al XX-lea, s-a amplasat \xc3\xaen biseric\xc4\x83 un baldachin de piatr\xc4\x83 de dimensiuni mult mai mari, dup\xc4\x83 modul celui de pe vremea lui Petru \xc8\x98chiopul. Cu aceast\xc4\x83 ocazie, s-a deteriorat \xc8\x99i s-a acoperit \xc8\x99i mai mult ceea ce mai r\xc4\x83m\xc4\x83sese din tabloul votiv._NEWLINE_Pe partea opus\xc4\x83 tabloului votiv (pe un pilastru de pe peretele sudic) se afl\xc4\x83 zugr\xc4\x83vit\xc4\x83 scena Aducerii moa\xc8\x99telor Sf. Ioan cel Nou \xc3\xaen timpul lui Alexandru cel Bun, iar ceva mai sus se distinge chipul lui \xc8\x98tefan cel Mare._NEWLINE_\xc3\x8en altar sunt reprezentate Maica Domnului, \xc3\x8envierea lui Laz\xc4\x83r \xc8\x99i cele dou\xc4\x83 scene din \xc3\x8emp\xc4\x83rt\xc4\x83\xc8\x99ania Sfin\xc8\x9bilor Apostoli \xc8\x99i 16 Sfin\xc8\x9bi Ierarhi \xc3\xaen registrul de jos._NEWLINE_Din cauza vechimii, multe picturi au fost \xc3\xaenecate \xc3\xaen fum. \xc3\x8entre anii 1906-1909 pictorul vienez Johann Viertelberger a cur\xc4\x83\xc8\x9bat pictura interioar\xc4\x83 de fum \xc8\x99i a re\xc3\xaemprosp\xc4\x83tat-o st\xc3\xa2ngaci. \xc3\x8en prezent, pictura interioar\xc4\x83 se afl\xc4\x83 \xc3\xaen proces de restaurare._NEWLINE_Pictura exterioar\xc4\x83 dateaz\xc4\x83 din vremea lui Petru Rare\xc8\x99 (1534) \xc8\x99i se aseam\xc4\x83n\xc4\x83 cu cea de la Humor \xc8\x99i Moldovi\xc8\x9ba. Din frescele exterioare p\xc4\x83strate se mai deslu\xc8\x99esc doar c\xc3\xa2teva pe peretele de la sud, mai ad\xc4\x83postit de v\xc3\xa2nturi \xc8\x99i ploi. Frescele p\xc4\x83strate pe latura sudic\xc4\x83 a bisericii sunt Acatistul Maicii Domnului, Asediul Constantinopolului, Parabola Fiului risipitor (patru scene), Arborele lui Iesei etc. Arborele este \xc3\xaencadrat de o parte \xc8\x99i de alta de c\xc4\x83tre chipurile a c\xc3\xa2te \xc8\x99apte filozofi din antichitate ca Platon, Aristotel \xc8\x99i al\xc8\x9bii._NEWLINE_Pe fa\xc8\x9bada absidei laterale nordice a fost pictat Cinul, Scara Sf. Ioan Sinaitul - \xc3\xaen dreptul pronaosului, iar pe fa\xc8\x9bada sudic\xc4\x83 este Judecata de apoi acoperit\xc4\x83 \xc3\xaen unele locuri de tencuiala aplicat\xc4\x83 a doua jum\xc4\x83tate a secolului al XIX-lea._NEWLINE_\xc3\x8entre anii 1979-1983 s-au desf\xc4\x83\xc8\x99urat lucr\xc4\x83ri de cur\xc4\x83\xc8\x9bare \xc8\x99i restaurare a picturii exterioare, cu rezultate deosebite pe fa\xc8\x9badele sudic\xc4\x83 \xc8\x99i vestic\xc4\x83.\n_START_SECTION_\nZidul de incint\xc4\x83\n_START_PARAGRAPH_\nIncinta m\xc4\x83n\xc4\x83stireasc\xc4\x83 a fost \xc3\xaemprejmuit\xc4\x83 \xc3\xaenc\xc4\x83 de la \xc3\xaenceput de ziduri de piatr\xc4\x83. Odat\xc4\x83 cu trecerea vremii, zidurile de incint\xc4\x83 au fost \xc3\xaenl\xc4\x83turate._NEWLINE_\xc3\x8en a doua jum\xc4\x83tate a secolului al XX-lea, au fost construite noi ziduri de incint\xc4\x83 din piatr\xc4\x83, de \xc3\xaen\xc4\x83l\xc8\x9bimi reduse._NEWLINE_\xc3\x8en iulie 2009, o comisie de speciali\xc8\x99ti \xc3\xaen patrimoniu na\xc8\x9bional de la Ministerul Culturii a constatat c\xc4\x83 zidul \xc3\xaemprejmuitor este cr\xc4\x83pat \xc8\x99i fisurat \xc3\xaen mai multe locuri, el urm\xc3\xa2nd s\xc4\x83 fie restaurat. \xc3\x8en aprilie 2010 a \xc3\xaenceput refacerea zidului de incint\xc4\x83, lucr\xc4\x83rile fiind executate de SC Matei Construct SRL, dup\xc4\x83 proiectul realizat de dr. arh. Virgil Polizu de la SC Polarh-Design SRL Bucure\xc8\x99ti._NEWLINE_\xc3\x8en zidul dinspre sud-vest al incintei au fost \xc3\xaencastrate c\xc3\xa2teva pietre de morm\xc3\xa2nt cu inscrip\xc8\x9bii \xc3\xaen limba slavon\xc4\x83, care arat\xc4\x83 c\xc4\x83 \xc3\xaen jurul bisericii mitropolitane au fost \xc3\xaenmorm\xc3\xa2nta\xc8\x9bi unii demnitari moldoveni din vremurile de demult.\n_START_SECTION_\nTurnul clopotni\xc8\x9b\xc4\x83\n_START_PARAGRAPH_\nTurnul clopotni\xc8\x9b\xc4\x83 a fost construit \xc3\xaen anul 1589, prin str\xc4\x83dania domnitorului Petru \xc8\x98chiopul, dup\xc4\x83 mutarea \xc3\xaen Biserica "Sf. Gheorghe Nou" a moa\xc8\x99telor Sf. Ioan cel Nou. Pe peretele sudic al naosului bisericii se afl\xc4\x83 o inscrip\xc8\x9bie aurit\xc4\x83 cu urm\xc4\x83torul con\xc8\x9binut: \xe2\x80\x9e\xc3\x8en anul 7097 (=1589) iunie 24, a acoperit biserica Mitropoliei \xc8\x99i a f\xc4\x83cut \xc8\x99i clopotni\xc8\x9ba \xc8\x99i a adus \xc8\x99i pe Sf. Ioan \xc3\xaen Mitropolie.\xe2\x80\x9d_NEWLINE_El a fost amplasat pe latura de nord a incintei, servind \xc8\x99i ca intrare \xc3\xaen m\xc4\x83n\xc4\x83stire. Turnul clopotni\xc8\x9b\xc4\x83 a fost construit din piatr\xc4\x83 \xc8\x99i c\xc4\x83r\xc4\x83mid\xc4\x83 dup\xc4\x83 un plan p\xc4\x83trat (cu latura de 11,80 m) \xc8\x99i avea ini\xc8\x9bial doar un singur nivel zidit din piatr\xc4\x83 neregulat\xc4\x83, prev\xc4\x83zut cu col\xc8\x9bari din piatr\xc4\x83 f\xc4\x83l\xc8\x9buit\xc4\x83. Apoi apar benzi de c\xc3\xa2te trei r\xc3\xa2nduri de c\xc4\x83r\xc4\x83mizi. Alternarea aceasta o g\xc4\x83sim \xc8\x99i la turnul M\xc4\x83n\xc4\x83stirii Galata din Ia\xc8\x99i._NEWLINE_\xc3\x8entre anii 1898-1910, arhitectul austriac Karl Romstorfer a efectuat lucr\xc4\x83ri de restaurare a \xc3\xaentregului complex m\xc4\x83n\xc4\x83stiresc. Cu acest prilej, tunului i s-a mai ad\xc4\x83ugat un etaj \xc8\x99i o turl\xc4\x83, fiind decorat\xc4\x83 partea superioar\xc4\x83 a zidurilor cu firide \xc8\x99i cu ocni\xc8\x9be. Acoperi\xc8\x99ul turlei a fost realizat din \xc8\x9bigl\xc4\x83 colorat-sm\xc4\x83l\xc8\x9buit\xc4\x83, la fel ca \xc8\x99i cel al al bisericii. Astfel, \xc3\xaen prezent, turnul m\xc4\x83soar\xc4\x83 34 metri._NEWLINE_\xc3\x8en cadrul cercet\xc4\x83rilor din anul 1939 s-au g\xc4\x83sit pe latura de sud a primul etaj urmele u\xc8\x99ii prin care se putea p\xc4\x83trunde \xc3\xaen clopotni\xc8\x9b\xc4\x83 cu ajutorul unei sc\xc4\x83ri portative de lemn. U\xc8\x99a prev\xc4\x83zut\xc4\x83 cu un ancadrament de piatr\xc4\x83 cioplit\xc4\x83 a fost \xc3\xaenlocuit\xc4\x83, umplut\xc4\x83 \xc8\x99i apoi s-a practicat un spa\xc8\x9biu pentru fereastr\xc4\x83. Zidirea acestei u\xc8\x99i a f\xc4\x83cut ca accesul \xc3\xaen turn s\xc4\x83 se fac\xc4\x83 prin practicarea unei t\xc4\x83ieturi prin zidul de vest._NEWLINE_\xc3\x8en arcada intr\xc4\x83rii s-a g\xc4\x83sit \xc8\x99an\xc8\x9bul de glisare al por\xc8\x9bilor culisante \xc8\x99i cel al grinzii de baricadare a u\xc8\x99ilor. \xc3\x8en partea de sus a arcadei t\xc4\x83ietura cu o l\xc4\x83\xc8\x9bime aproximativ de 20\xc2\xa0cm, p\xc4\x83trunde \xc3\xaen zid p\xc3\xa2n\xc4\x83 la 58\xc2\xa0cm \xc3\xaen cheia de bolt\xc4\x83, iar lateral 1,66 m spre vest \xc8\x99i 1,62 m spre est. L\xc4\x83ca\xc8\x99ul pentru grinda ce bloca por\xc8\x9bile are 23/24\xc2\xa0cm, p\xc4\x83trunde \xc3\xaen zid spre est p\xc3\xa2n\xc4\x83 la aproximativ 4,04 m, iar spre vest aproximativ 0,49 m._NEWLINE_\xc3\x8en iulie 2009, o comisie de speciali\xc8\x99ti \xc3\xaen patrimoniu na\xc8\x9bional de la Ministerul Culturii a constatat c\xc4\x83 intrarea \xc3\xaen turn \xc8\x99i pere\xc8\x9bii de la primul etaj sunt fisura\xc8\x9bi, iar \xc8\x9biglele sm\xc4\x83l\xc8\x9buite de pe acoperi\xc8\x99 au \xc3\xaenceput s\xc4\x83 fie luate de v\xc3\xa2nt. Comisia urmeaz\xc4\x83 s\xc4\x83 decid\xc4\x83 dac\xc4\x83 turnul clopotni\xc8\x9b\xc4\x83 va fi acoperit tot cu \xc8\x9bigl\xc4\x83 colorat\xc4\x83 sau se va folosi \xc3\xaenvelitoare din tabl\xc4\x83 de cupru.\n_START_SECTION_\nClisiarni\xc8\x9ba-paraclis\n_START_PARAGRAPH_\nAceast\xc4\x83 cl\xc4\x83dire a fost construit\xc4\x83 \xc3\xaentre anii 1626-1629, \xc3\xaen partea de nord-est a incintei m\xc4\x83n\xc4\x83stirii. Ctitorul paraclisului este mitropolitul c\xc4\x83rturar Anastasie Crimca. Cl\xc4\x83direa avea rolul de paraclis de iarn\xc4\x83, fiind asem\xc4\x83n\xc4\x83toare cu mica biseric\xc4\x83 din cimitirul M\xc4\x83n\xc4\x83stirii Dragomirna, ctitorit\xc4\x83 de acela\xc8\x99i \xc3\xaenalt ierarh._NEWLINE_Pe cl\xc4\x83direa clisiarni\xc8\x9bei se afl\xc4\x83 o pisanie \xc3\xaen limba slavon\xc4\x83, par\xc8\x9bial \xc8\x99tears\xc4\x83. Cu greu se poate descifra din pisanie: \xe2\x80\x9eAceast\xc4\x83 eclesiarni\xc8\x9b\xc4\x83 a f\xc4\x83cut-o arhiepiscopul kir Anastasie Crimcovici \xc3\xaen zilele binecredinciosului Io Miron Barnovschi Voievod, domn al \xc8\x9a\xc4\x83rii Moldovei, \xc3\xaen anul 7\xe2\x80\xa6 .\xe2\x80\x9d Eclesiarni\xc8\x9ba are dimensiuni relativ mici: 13,65 m lungime, 6,15 m l\xc4\x83\xc8\x9bime \xc8\x99i o \xc3\xaen\xc4\x83l\xc8\x9bime p\xc3\xa2n\xc4\x83 la strea\xc8\x99in\xc4\x83 de 5,2 m. _NEWLINE_Aceast\xc4\x83 eclesiarni\xc8\x9b\xc4\x83 avea menirea de a servi \xc3\xaen timp de iarn\xc4\x83 pentru s\xc4\x83v\xc3\xa2r\xc8\x99irea serviciului divin. Prin faptul c\xc4\x83 eclesiarni\xc8\x9ba are trei compartimente se justific\xc4\x83 \xc3\xaenc\xc4\x83 o dat\xc4\x83 folosirea acesteia drept paraclis \xc3\xaen timp de iarn\xc4\x83. _NEWLINE_\xc3\x8entre 1786\xe2\x80\x931789 \xc3\xaen aceast\xc4\x83 eclesiarni\xc8\x9b\xc4\x83 a func\xc8\x9bionat prima \xc8\x99coal\xc4\x83 catehetic\xc4\x83 clerical\xc4\x83 din Suceava, condus\xc4\x83 de ieromonahul Daniil Vlahovici. Pe latura vestic\xc4\x83, \xc3\xaen partea superioar\xc4\x83 a peretelui au fost pictate \xc3\xaen 1895 de c\xc4\x83tre Vladimir Mironescu patru scene ce \xc3\xaenf\xc4\x83\xc8\x9bi\xc8\x99eaz\xc4\x83 martiriul \xc8\x99i aducerea Sf. Ioan cel Nou la Suceava. _NEWLINE_\xc3\x8en prezent, aici este ad\xc4\x83postit pangarul.\n_START_SECTION_\nCorpul de chilii\n_START_PARAGRAPH_\nActualul corp de chilii dateaz\xc4\x83 din secolul al XIX-lea.\n_START_SECTION_\nSt\xc4\x83re\xc8\x9bia\n_START_PARAGRAPH_\nCl\xc4\x83direa st\xc4\x83re\xc8\x9biei a fost construit\xc4\x83 \xc3\xaen perioada 1894-1896. Aici a func\xc8\x9bionat o \xc8\x99coal\xc4\x83 clerical\xc4\x83 din 1786 \xc8\x99i apoi Institutul Teologic \xc3\xaencep\xc3\xa2nd din 1826.\n_START_SECTION_\nAlte construc\xc8\x9bii\n_START_PARAGRAPH_\nCel care a dat banii pentru construirea crucii a fost ieromonahul Ierodion Chifan (1840-1887), originar din Vicovul de Jos, cojocar de meserie, intrat ca frate \xc3\xaen m\xc4\x83n\xc4\x83stire (1880), tuns \xc3\xaen monahism (1875), hirotonit ierodiacon (1878) \xc8\x99i ieromonah (1880), venit \xc3\xaen 1881 de la M\xc4\x83n\xc4\x83stirea Putna ca asistent la moa\xc8\x99tele Sf. Ioan cel Nou de la Suceava. A murit la 17/29 august 1887, \xc3\xaen urma unei paralizii._NEWLINE_\xc3\x8en partea sudic\xc4\x83 a zidurilor bisericii se afl\xc4\x83 o alt\xc4\x83 cruce pe soclul c\xc4\x83reia se afl\xc4\x83 o inscrip\xc8\x9bie cu caractere slavone.'